Diari Oficial de la Generalitat Valenciana


Sumari del DOGV 4371, del 05-11-2002 (2002/11762)

RESOLUCIÓ de 16 d'octubre de 2002, de la Direcció General d'Ordenació i Innovació Educativa i Política Lingüística, per la qual es convoca l'activitat d'Escoles Viatgeres per a l'any 2003.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4371

Data del DOGV
:   05-11-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/11072


Data del document
:   16-10-2002

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * educació no formal
    * viatge
    * ajuda pública
    * ensenyament primari
    * suport econòmic

RESOLUCIÓ de 16 d'octubre de 2002, de la Direcció General d'Ordenació i Innovació Educativa i Política Lingüística, per la qual es convoca l'activitat d'Escoles Viatgeres per a l'any 2003. [2002/11833]
  
La Conselleria de Cultura i Educació en col·laboració amb el Ministeri d'Educació, Cultura i Esport convoca l'activitat d'Escoles Viatgeres per a l'any 2003.
  
Esta activitat té dos grans objectius: el descobriment d'una comunitat autònoma des d'un punt de visita de medi ambient global (aspectes geogràfics, ecològics, antropològics i lingüístics), i la convivència de l'alumnat de les diferents comunitats participants.
  
Les Escoles Viatgeres comporten una metodologia activa que permet crear hàbits de cooperació i treball en equip i preparar l'alumnat per a integrar-se en la vida social i cultural.
  
Per tot això, segons el que disposa l'Orde Ministerial de 13 de març de 1986 (BOE 4-4-86), que regula les ajudes als alumnes que realitzen l'activitat d'Escoles Viatgeres, modificada per l'Orde de 28 de juny de 1995 (BOE 27-7-95), i en virtut de les competències conferides pel Reial Decret 2093/83, de 28 de juliol, esta Direcció General resol:
  
Primer
  
Podrà sol·licitar ajudes per a participar en l'activitat d'Escoles Viatgeres l'alumnat de la Comunitat Valenciana que cursa quint i sext d'Educació Primària.
  
Segon
  
Les rutes i el nombre de grups que les recorreran són els que detalla l'annex II d'esta resolució.
  
Les activitats es realitzaran en dos períodes: del 25 de març al 9 de juny de 2003, i del 29 de setembre a l'1 de desembre de 2003.
  
Els participants s'incorporaran a l'inici de Ruta el dimarts de cada setmana i eixiran el dilluns de la setmana següent (preferentment als matins).
  
Tercer
  
1. Les ajudes inclouran els aspectes següents:
  
a) El transport pel ferrocarril, des de l'estació de RENFE més pròxima al lloc d'origen fins a l'inici de Ruta, i al revés, segons el conveni entre el Ministeri d'Educació, Cultura i Esport i RENFE (llevat de rodalies).
  
b) Les despeses d'allotjament i manutenció als centres d'acollida.
  
c) Les despeses de transport per carretera corresponents al trajecte de cada Ruta.
  
d) La cobertura de risc en el període de duració d'Escoles Viatgeres es garantix a través d'una pòlissa d'accidents subscrita a l'efecte pel Ministeri d'Educació, Cultura i Esport.
  
e) Als beneficiaris que recórreguen rutes fora de la Península se'ls assegurarà el corresponent transport (aeri o marítim) des de la Península fins a l'inici de Ruta i al revés.
  
Quart
  
L'alumnat participant s'integrarà en grups de quinze, acompanyat per un professor o una professora.
  
El professorat acompanyant haurà de ser necessàriament el tutor o la tutora o un professor o professora que habitualment impartix classes al grup de l'alumnat.
  
Les escoles unitàries o incompletes que no puguen arribar al nombre d'escolars mencionats al punt 1, es podran agrupar seguint un criteri de proximitat geogràfica fins a completar els quinze alumnes que constituiran el grup de viatge. El professorat acompanyant serà d'una de les escoles que s'agrupen. En este cas, les sol·licituds es faran segons indica l'apartat quint, 3.
  
Quint
  
1. Les sol·licituds de l'alumnat s'ajustaran al model que figura en l'annex IV, on s'inclou l'autorització paterna.
  
2. A la sol·licitud, s'adjuntará la documentació següent:
  
a) Dades del centre, del professorat acompanyant i relació d'alumnat presentat, segons model que figura en l'annex III.
  
b) Certificat del director o directora del centre d'haver sigut aprovada la sol·licitud pel Consell Escolar o per l'órgan equivalent, segons el model que figura en l'annex V
  
c) Projecte d'activitats que cal realitzar segons la programació del centre i segons els objectius generals que s'especifiquen en l'annex I.
  
3. L'alumnat dels centres que s'acullen a la situació prevista en el paràgraf tercer de l'artat quart, presentarà conjuntament les seues sol·licituds. La direcció inclourà un exemplar dels documents referits en el punt 2 d'este apartat, per cada centre. S'especificarà en cada cas a quin centre està adscrit el professorat acompanyant.
  
4. El termini de presentació de sol·licituds finalitza el 29 de novembre de 2002.
  
5. Les sol·licituds i la documentació mencionada en el punt 2 seran presentades per la direcció dels centres docents a la Direcció Territorial de Cultura i Educació corresponent o enviades per qualsevol dels procediments establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Si la sol·licitud es tramesa per correu, és necessari que es presente en sobre obert perquè el funcionari de correus li pose la data i el segell abans de certificar-la.
  
6. El termini per a resoldre les sol·licituds que es formulen serà de quatre mesos. Si dins del termini mencionat no hi ha una resolució expressa, les sol·licituds es consideraran desestimades, sense perjudici del que es resolga en el moment oportú.
  
Sext
  
1. En cada Direcció Territorial de Cultura i Educació es constituirà una comissió per a seleccionar i ordenar les sol·licituds presentades. Esta comissió estarà integrada pels membres següents:
  
President: el director o directora territorial de Cultura i Educació o persona en qui delegue.
  
Vocals: el cap del Servici de la Inspecció d'Educació; un inspector o inspectora d'educació; dos directors o directores de centres d'Educació Primària (un de centre públic i un de centre privat), designats pel director o directora territorial de Cultura i Educació corresponent; dos pares o mares d'alumnes (un en representació dels centres públics i un dels centres privats), designats per la Federació d'Associacions de Pares i Mares d'Alumnes corresponent; un funcionari o una funcionaria de la Direcció Territorial de Cultura i Educació, que farà de secretari o secretària de la comissió.
  
2. Per a l'ordenació preferent es confeccionarà un barem, tenint en compte els criteris següents:
  
a) Les característiques socioeconòmiques de la zona on està ubicat el centre docent sol·licitant: tindrà preferència l'alumnat de Col·legis Rurals Agrupats i de centres docents que tinguen autoritzats Programes de Compensació Educativa.
  
b) Tindran preferència els centres que no han participat durant 2000, 2001 i 2002 en l'activitat d'Escoles Viatgeres.
  
c) En tot cas, es considerarà i valorarà el projecte que presente el centre, així com l'experiència del professorat en l'estudi del medi ambient.
  
3. Pel que fa als grups d'alumnat que participaran en el període que va des del 29 de setembre a l'1 de desembre, es tindrà en compte que en el moment de la selecció han d'estar matriculats en quart o quint d'Educació Primària, de forma que en el moment de la seua participació estiguen cursant quint o sext.
  
4. Quan la mencionada comissió seleccione i ordene les sol·licituds, les Direccions Territorials trametran a la Direcció General d'Ordenació i Innovació Educativa i Política Lingüística les actes de les sessions corresponents, acompanyades de la relació prioritzada de les sol·licituds rebudes. S'especificarà: localitat, centre i rutes sol·licitades pel centre.
  
5. La Direcció General d'Ordenació i Innovació Educativa i Política Lingüística dictarà la resolució oportuna en què es farà pública la relació de centres seleccionats, i la Ruta corresponent, que es publicarà en el Diari Oficial de la Generalitat Valenciana. Així mateix, dita direcció general donarà trasllat de la llista de centres seleccionats acompanyats de la documentació corresponent al Ministeri d'Educació, Cultura i Esport que dictarà l'oportuna resolució.
  
Sèptim
  
1. El professorat acompanyant dels grups seleccionats elaborarà el Quadern de l'Alumnat atenent els materials i les orientacions que facilitarà la coordinació de la Ruta que visitaran. Els quaderns es trametran abans de la seua incorporació a dita coordinació de Ruta, enviant també una còpia a la Direcció Territorial de Cultura i Educació corresponent.
  
2. Cada centre participant haurà de trametre, després d'haver recorregut la Ruta i en un termini màxim de dos mesos des que acabe, una Memòria d'avaluació (en tres exemplars) a la Direcció Territorial de Cultura i Educació corresponent.
  
3. La Memòria d'avaluació es presentarà en format Din-A4. L'extensió no serà superior a 15 fulls, i tindrà almenys els apartats següents:
  
a) Objectius realitzats: arreplegarà els objectius de l'activitat d'Escoles Viatgeres, les característiques del grup, les activitats anteriors al viatge i les realitzades posteriorment i els mitjans emprats per a l'avaluació dels resultats.
  
b) Diari, on es relacionarà, de manera seqüencial, el desenrotllament de les activitats, la seua adequació als objectius proposats, i també el nivell d'ús i condicions de les infraestructures.
  
c) Avaluació dels resultats, que reflectirà no sols la síntesi dels coneixements adquirits pel grup durant el desplegament d'Escoles Viatgeres, sinó també i fonamentalment, les actituds suscitades en l'alumnat pel contacte amb les altres comunitats visitades.
  
4. Dins del termini d'un mes, el director o la directora territorial de Cultura i Educació trametrà les memòries, en doble exemplar, acompanyades pel corresponent informe de la Inspecció d'Educació (annex VI), a la Direcció General d'Ordenació i Innovació Educativa i Política Lingüística, Servici de Programes d'Innovació Educativa i Suport Escolar.
  
Octau
  
Esta resolució entrarà en vigor el sendemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa/Administrativa, el present acte, que posa fi a la via administrativa, podrà ser recorregut pels centres privats concertats potestativament en reposició o bé cabrà plantejar directament Recurs Contenciós Administratiu, en els terminis i davant dels òrgans que s'indiquen a continuació:
  
a) El Recurs de Reposició haurà d'interposar-se davant del conseller de Cultura i Educació en el termini d'un mes a comptar des del sendemà de la seua publicació.
  
b) El Recurs Contenciós Administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des del sendemà de la seua publicació.